Novak jaag sewende titel in ParysNovak Djokovic. Foto: Twitter. Novak Djokovic lewer deesdae vuurwarm vertonings op die tennisbaan. Hy het nege wedstryde op ŉ streep gewen, terwyl hy ook die silwerware in Israel en Kazakstan omhoog gehou het. Die 35-jarige Serwiër sal nou probeer om nóg ŉ titel te verdedig wanneer hy vandag teen Maxime Cressy in sy eerste wedstryd van die Parys-meesterstoernooi speel. Djokovic het reeds ses keer met die louere in die Franse hoofstad weggestap. “Ek het goeie herinneringe van hierdie toernooi en dit is altyd ŉ goeie ding. Die laaste keer wat ek hier gespeel het, het ek met die trofee huiswaarts gekeer. Hopelik kan ek op daardie sukses voortbou,” het die voormalige wêreldno. 1-speler gesê. Tog het die toernooi reeds vir ŉ opskudding of twee gesorg. Marc-Andrea Huesler het die 11de gekeurde Jannik Sinner op ŉ drafstap uitgeskakel, terwyl Lorenzo Musetti ook te sterk vir Marin Cilic was. Benewens Djokovic sal spelers soos Dan Evans, Andrey Rublev en Stan Wawrinka ook vandag in aksie wees. Rafael Nadal se veldtog begin amptelik môre. Ondanks sy sukses op die kleibane van die Franse Ope kon die 36-jarige Spanjaard nog nooit die septer op die harde bane van Parys swaai nie. Uitslae: Alex de Minaur klop Sebastian Korda met 6-4, 4-6 en 6-4 Gilles Simon klop Andy Murray met 4-6, 7-5 en 6-3 Frances Tiafoe klop Lorenzo Sonego met 6-4 en 6-4 Marc-Andrea Huesler klop Jannik Sinner met 6-2 en 6-3 Maxime Cressy klop Diego Schwartzman met 6-3 en 6-3 Richard Gasquet klop Alex Molcan met 6-3 en 6-1 Taylor Fritz klop Alejandro Davidovich Fokina met 7-5 en 6-2 Cameron Norrie klop Miomir Kecmanovic met 6-2 en 6-4 John Isner klop Oscar Otte met 6-4 en 7-6 Lorenzo Musetti klop Marin Cilic met 6-4 en 6-4 Here to defend his crown. ????@DjokerNole #RolexParisMasters pic.twitter.com/foHCCQ3UFl — ROLEX PARIS MASTERS (@RolexPMasters) October 30, 2022